Document ID: 32006R1666

ΚΑΝΟΝΙΣΜΌΣ (ΕΚ) αριθ. 1666/2006 ΤΗΣ ΕΠΙΤΡΟΠΉΣ
της 6ης Νοεμβρίου 2006
για τροποποίηση του κανονισμού (ΕΚ) αριθ. 2076/2005 για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2076/2005 (3) της Επιτροπής θεσπίζει μεταβατικές διατάξεις για την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 (4). Είναι αναγκαίο να τροποποιηθούν ορισμένες διατάξεις.
(2)
Η απόφαση 2006/766/ΕΚ (5) καταρτίζει κατάλογο τρίτων χωρών που ικανοποιούν τους όρους που αναφέρονται στο άρθρο 11 παράγραφος 4 του κανονισμού (ΕΚ) αριθ. 854/2004 και οι οποίες είναι, συνεπώς, σε θέση να εγγυηθούν ότι τα δίθυρα μαλάκια, τα χιτωνοφόρα, τα εχινόδερμα και τα θαλάσσια γαστερόποδα και τα αλιευτικά προϊόντα που εξάγονται στην Κοινότητα ικανοποιούν τις υγειονομικές απαιτήσεις που θεσπίζονται στην κοινοτική νομοθεσία για την προστασία της υγείας των καταναλωτών.
(3)
Οι αποφάσεις 97/20/ΕΚ (6) και 97/296/ΕΚ (7) της Επιτροπής επέτρεπαν σε ορισμένες τρίτες χώρες, οι οποίες δεν είχαν ακόμη υποβληθεί σε κοινοτικό έλεγχο, να εξάγουν ζώντα δίθυρα μαλάκια και αλιευτικά προϊόντα στην Κοινότητα υπό ορισμένους όρους. Οι ανωτέρω αποφάσεις καταργούνται με την απόφαση 2006/765/ΕΚ (8). Η δυνατότητα αυτή δεν προβλέπεται από τον κανονισμό (ΕΚ) αριθ. 854/2004. Προκειμένου να αποφευχθεί η διακοπή των παραδοσιακών συναλλαγών, αυτή η δυνατότητα πρέπει να διατηρηθεί προσωρινά.
(4)
Οι όροι που πρέπει να εφαρμόζονται στις εισαγωγές ζώντων δίθυρων μαλακίων, χιτωνοφόρων και θαλασσίων γαστεροπόδων καθώς και αλιευτικών προϊόντων από τις εν λόγω τρίτες χώρες ή επικράτειες πρέπει να είναι τουλάχιστον ισοδύναμοι με εκείνους που διέπουν την παραγωγή και την κυκλοφορία στην αγορά κοινοτικών προϊόντων.
(5)
Με την επιφύλαξη της γενικής αρχής που ορίζεται στο παράρτημα II του κεφαλαίου II μέρος A σημείο 4 του κανονισμού (ΕΚ) αριθ. 854/2004 σύμφωνα με την οποία τα ζώντα δίθυρα μαλάκια από τις ζώνες κατηγορίας Β δεν πρέπει να υπερβαίνουν τα όρια των 4 600E.coli ανά 100 g σάρκας και ενδοθυρικού υγρού, πρέπει να επιτρέπεται ανοχή σε 10 % των δειγμάτων για τα ζώντα δίθυρα μαλάκια που προέρχονται από τις εν λόγω ζώνες. Καθώς η ανοχή σε 10 % των δειγμάτων δεν αποτελεί κίνδυνο για τη δημόσια υγεία και με σκοπό να επιτραπεί στις αρμόδιες αρχές να προσαρμοστούν προοδευτικά στο πεδίο εφαρμογής των σχετικών διατάξεων του κανονισμού (ΕΚ) αριθ. 854/2004 σχετικά με την κατηγοριοποίηση των ζωνών B, πρέπει να χορηγηθεί μεταβατική περίοδος για την κατηγοριοποίηση των εν λόγω ζωνών.
(6)
Συνεπώς ο κανονισμός (ΕΚ) αριθ. 2076/2005 πρέπει να τροποποιηθεί ανάλογα.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2076/2005 τροποποιείται ως εξής:
1.
Στο άρθρο 7 προστίθενται οι ακόλουθοι παράγραφοι 3 και 4:
«3. Κατά παρέκκλιση από το παράρτημα III τμήμα VIII κεφάλαιο III μέρος E του κανονισμού (ΕΚ) αριθ. 853/2004, οι υπεύθυνοι επιχειρήσεων τροφίμων μπορούν να εξακολουθούν έως τις 31 Οκτωβρίου 2007 να εισάγουν ιχθυέλαιο από εκμεταλλεύσεις σε τρίτες χώρες που εγκρίθηκαν για το σκοπό αυτό πριν από την έναρξη ισχύος του κανονισμού (ΕΚ) αριθ. 1664/2006 της Επιτροπής (9).
4. Κατά παρέκκλιση από το παράρτημα VI του κανονισμού (ΕΚ) 2074/2005 τα προϊόντα που αναφέρονται στο εν λόγω παράρτημα για τα οποία έχουν εκδοθεί τα σχετικά πιστοποιητικά εισαγωγής σύμφωνα με τους εναρμονισμένους κοινοτικούς κανόνες που ίσχυαν πριν από την 1η Ιανουαρίου 2006, κατά περίπτωση, και με τους εθνικούς κανόνες που εφαρμόζονταν από τα κράτη μέλη πριν από την εν λόγω ημερομηνία σε άλλες περιπτώσεις, μπορούν να εισάγονται στην Κοινότητα έως την 1η Μαΐου 2007.»
(9) ΕΕ L 320 της 18.11.2006, σ. 13" 						
2.
Στο άρθρο 17 προστίθεται η ακόλουθη παράγραφος 2:
«2. Κατά παρέκκλιση από το άρθρο 11 παράγραφος 1 του κανονισμού (ΕΚ) αριθ. 854/2004, τα κράτη μέλη μπορούν να επιτρέπουν την εισαγωγή δίθυρων μαλακίων και αλιευτικών προϊόντων από τις χώρες που περιλαμβάνονται αντίστοιχα στο παράρτημα Ι και στο παράρτημα ΙΙ του παρόντος κανονισμού, υπό την προϋπόθεση ότι:
α)
η αρμόδια αρχή της τρίτης χώρας ή επικράτειας έχει παράσχει στο ενδιαφερόμενο κράτος μέλος τις εγγυήσεις ότι τα εν λόγω προϊόντα έχουν αποκτηθεί σε συνθήκες τουλάχιστον ισοδύναμες προς τις διατάξεις που αφορούν την παραγωγή και τη διάθεση στην αγορά των κοινοτικών προϊόντων και
β)
η αρμόδια αρχή της τρίτης χώρας ή επικράτειας λαμβάνει τα κατάλληλα μέτρα προκειμένου να εξασφαλίσει ότι τα εν λόγω εισαγόμενα προϊόντα συνοδεύονται από τα υποδείγματα υγειονομικών πιστοποιητικών που ορίζονται στις αποφάσεις 95/328/ΕΚ (10) και 96/333/ΕΚ (11) και διατίθενται μόνο στην εσωτερική αγορά του κράτους μέλους ή των κρατών μελών εισαγωγής που επιτρέπει την ίδια εισαγωγή.»
(10) ΕΕ L 191 της 12.8.1995, σ. 32.." 						
(11) ΕΕ L 127 της 25.5.1996, σ. 33" 						
3.
Παρεμβάλλεται το ακόλουθο άρθρο 17α:
«Άρθρο 17α
Κατηγοριοποίηση των ζωνών παραγωγής και μετεγκατάστασης για τα ζώντα δίθυρα μαλάκια
Κατά παρέκκλιση από το κεφάλαιο ΙΙ τμήμα A σημείο 4 του παραρτήματος II του κανονισμού (ΕΚ) αριθ. 854/2004, η αρμόδια αρχή μπορεί να εξακολουθήσει να κατηγοριοποιεί ως ζώνες κατηγορίας Β τις ζώνες στις οποίες δεν σημειώνεται υπέρβαση των σχετικών ορίων των 4 600E. coli ανά 100 g στο 90 % των δειγμάτων».
4.
Το παράρτημα I και το παράρτημα II προστίθενται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Νοεμβρίου 2006.

Labels: 0
3
17
6